ជនរងគ្រោះ​នៅ​បឹងកក់​តវ៉ា​នៅ​ស្ថានទូត​សិង្ហបុរី
បន្ទាប់​ពី​មាន​ការ​តវ៉ា​មួយ​រយៈ​ មន្ត្រី​លេខា​​ទូត​មួយ​រូប​របស់​ប្រទេស​​សិង្ហបុរី​បាន​ចេញ​មក​ទទួល​ញត្តិ​ពី​ក្រុម​បាតុករ។
ភ្នំពេញ — ប្រជាពលរដ្ឋដែលរងគ្រោះដោយទំនាស់ដីធ្លីនៅតំបន់បឹងកក់ប្រមាណជាង៤០នាក់បានធ្វើបាតុកម្មនៅពីមុខស្ថានទូតសិង្ហបុរីប្រចាំនៅកម្ពុជានៅព្រឹកថ្ងៃច័ន្ទនេះដើម្បីទាមទារឲ្យស្ថានទូតនេះដាក់សម្ពាធដល់ក្រុមហ៊ុនឯកជនរបស់សិង្ហបុរីមួយឲ្យបញ្ឈប់ការទិញដីនៅក្នុងតំបន់បឹងកក់ ដែលកំពុងមានទំនាស់យ៉ាងរ៉ាំរ៉ៃ។ ក្រុមអ្នកតវ៉ា ដែលភាគច្រើនជាស្ត្រី បានអះអាងនៅមុខស្ថានទូតសិង្ហបុរីថាក្រុមហ៊ុន D'Lotus Development បានទិញដីមានទំនាស់ពីក្រុមហ៊ុនស៊ូកាគូអ៊ីងក្នុងតម្លៃ១៤,៩លានដុល្លារលើដីទំហំ១,៣ហិកតាសម្រាប់ការអភិវឌ្ឍទៅជាតំបន់ផ្សារទំនើប អគារការិយាល័យ ខុនដូ និងភោជនីយដ្ឋាន។ ក្រុមហ៊ុន D'Lotus Development គឺជាផ្នែកមួយរបស់សម្ព័ន្ធ HLH Group ដែលបានចុះបញ្ជីទីផ្សារហ៊ុនរបស់ប្រទេសសិង្ហបុរី។ រីឯក្រុមហ៊ុនស៊ូកាគូអ៊ីងជាក្រុមហ៊ុនរបស់លោកឧកញ៉ាឡៅ ម៉េងឃីន ដែលជាសមាជិកព្រឹទ្ធសភារបស់គណបក្សប្រជាជនកម្ពុជា។ ក្នុងចំណោមបាតុករទាំងនេះ មានអតីតអ្នកភូមិបឹងកក់ដែលបានទទួលសំណងរួចហើយ និងអ្នកដែលទទួលបានចំណែក ប៉ុន្តែពួកគេចាត់ទុកថា នោះជាសំណងមិនសមរម្យ និងពួកគេត្រូវបណ្តេញចេញដោយបង្ខំ។ ពួកគាត់បានលើកបដាផ្សេងៗបង្ហាញពីសកម្មភាពនៃការបណ្ដេញប្រជាពលរដ្ឋចេញពីលំនៅដ្ឋាននាពេលកន្លងមក។ អ្នកស្រីស៊ា ណារ៉េត អ្នកដឹកនាំការតវ៉ារបស់ក្រុមស្ត្រីបឹងកក់ បានថ្លែងថា ដីដែលក្រុមហ៊ុនរបស់សិង្ហបុរីបានទិញពីក្រុមហ៊ុនសូកាគូនៅតំបន់បឹងកក់នោះជាដីដែលស្ថិតនៅតំបន់ជម្លោះនៅឡើយ។ «សូមឲ្យប្រទេសសិង្ហបុរីប្រាប់ឲ្យឈ្មួញគាត់ដកលុយទៅវិញ មិនឲ្យទិញទឹកដីនេះទេ ដីនេះនៅមានជម្លោះ។ ដីរបស់ប្រជាពលរដ្ឋ។ ខ្ញុំឈឺចាប់ណាស់។ ចាំគាត់ដោះស្រាយ ចាំគាត់លក់ដូរចុះ»។ នៅឆ្នាំ២០០៨ រដ្ឋាភិបាលកម្ពុជាបានសម្រេចយល់ព្រមផ្ដល់ដីតំបន់បឹងកក់ឲ្យក្រុមហ៊ុនសូកាគូអ៊ីន ដើម្បីអភិវឌ្ឍលើផ្ទៃដីសរុបជាង១៣៣ហិកតាក្នុងរយៈពេល៩៩ឆ្នាំ ក្នុងទឹកប្រាក់វិនិយោគចំនួន៧៩លានដុល្លារ។ ក្រុមអង្គការសង្គមស៊ីវិល ដែលធ្វើការផ្នែកសិទ្ធិមនុស្ស បានរិះគន់ថា គម្រោងអភិវឌ្ឍន៍នេះបានធ្វើឲ្យប៉ះពាល់ដល់ប្រជាពលរដ្ឋប្រមាណ៤.០០០គ្រួសារ។ ហើយប្រជាពលរដ្ឋប្រមាណជាង ៣.០០០គ្រួសារបានសម្រេចចាកចេញពីលំនៅដ្ឋានទាំងបង្ខំ ជាថ្នូរនឹងទឹកប្រាក់សំណង៨.០០០ដុល្លារ និង២លានរៀលដែលផ្ដល់ដោយក្រុមហ៊ុន។ បន្ទាប់ពីមានការតវ៉ាមួយរយៈ មន្ត្រីលេខាទូតមួយរូបរបស់ប្រទេសសិង្ហបុរីបានចេញមកទទួលញត្តិពីក្រុមបាតុករ។ មន្ត្រីរូបនេះបានបដិសេធមិនប្រាប់ឈ្មោះ ក៏ប៉ុន្តែបានថ្លែងថា ស្ថានទូតនឹងលើកយកបញ្ហានេះទៅពិភាក្សា។ «ខ្ញុំសូមអរគុណចំពោះអ្នកទាំងអស់គ្នាដែលបានមកស្ថានទូតនេះ។ យើងនឹងពិនិត្យមើលញត្តិនេះ នឹងជូនដំណឹងនៅពេលក្រោយ»។ លោក សៀ ភារម្យ ប្រធានក្រុមការងារពិសេសសិទ្ធិលំនៅដ្ឋាន បានសម្តែងការសោកស្តាយនៅពេលដែលរដ្ឋាភិបាល និងក្រុមហ៊នបានខកខានក្នុងការស្វែងរកដំណោះស្រាយជូនដល់ប្រជាពលរដ្ឋ។ «ខ្មាសអៀនដែរ ប្រជាពលរដ្ឋយើងគាត់ទៅតវ៉ានៅមុខស្ថានទូតរបស់សាសន៍ដទៃដែលធ្វើឲ្យរំាងស្ទះដល់ការអភិវឌ្ឍ។ នេះហើយការអភិវឌ្ឍដែលគ្មានតម្លាភាព។ យើងអត់ចង់ឃើញស្ថានភាពបែបហ្នឹងបន្តទៀតទេ។ រដ្ឋាភិបាលក្រុមហ៊ុនគួរផ្លាស់ប្តូរឥរិយាបទ»។ នៅឆ្នាំ២០១១ ក្រោមការដាក់សម្ពាធពីធនាគារពិភពលោកតាមរយៈការផ្អាកជំនួយរហូតដល់មានការស្វែងរកដំណោះស្រាយដល់ជនរងគ្រោះនោះ រដ្ឋាភិបាលកម្ពុជាក៏បានប្រកាសអនុក្រិត្យប្រគល់ដី១២,៤៤ហិកតាឲ្យទៅប្រជាពលរដ្ឋបឹងកក់សម្រាប់ការអភិវឌ្ឍនៅនឹងកន្លែង។ ក៏ប៉ុន្តែយ៉ាងហោចណាស់មានប្រជាពលរដ្ឋប្រហែលជិត៤០គ្រួសារទៀតដែលមិនទាន់ទទួលបានប្លង់កម្មសិទ្ធិពីដីនៅឡើយ។ នេះបើយោងតាមការឲ្យដឹងរបស់ក្រុមអ្នកតវ៉ា។ វីអូអេសំឡេងសហរដ្ឋអាមេរិកមិនអាចស្នើសុំសេចក្តីអធិប្បាយពីក្រុមហ៊ុន HLH Group របស់ប្រទេសសិង្ហបុរី និងក្រុមហ៊ុនសូកាគូបានឡើយរហូតមកទល់ល្ងាចថ្ងៃច័ន្ទនេះ។ ក្រុមអ្នកតវ៉ាថ្លែងថា ពួកគេនឹងឡើងមកទៀតក្នុងសប្តាហ៍ក្រោយ ប្រសិនបើពួកគេមិនទទួលបានដំណោះស្រាយ៕